- Vanlige folk er redde. De tør ikke la barna leke ute i frykt for at noen fra eliten skal prakke på dem utdannelse, hjørnekontor og veganisme, sier Trygve Slagsvold Vedum.

Sp-lederen står i medvind om dagen – og mener tiden er inne.

I 2011 samlet Stortinget seg om et rovdyrforlik. Nå vil Vedum ha et eliteforlik.

– Det handler om hverdagen til folk. Her om dagen var jeg i Trysil. Da tok en småbarnsmor kontakt med meg og var oppriktig bekymret for nærgående elite. Under middagen hadde en av ungene plutselig begynt å snakke om elbil og bærekraft. Det er klart slikt gjør inntrykk, sier Vedum.

Det hersker noe usikkerhet om hvor stor bestanden av norsk elite er.

– Noen sier 1500, andre sier 2000. Bare det tyder på at eliten er ute av kontroll. Det viktigste for meg er at vi kjapt feller 300 med god jobb og høy utdannelse for å vise vanlige folk at vi mener alvor.

Vedum har allerede et forslag til hvordan jakten skal foregå:

– Det mest effektive vil være å vinke inn folk med Tesla i morgenrushet i Sandvika. Her vil det bli stilt et par kontrollspørsmål om når man sist var i Operaen, om man har mer melk enn kaffe i kaffen sin og om man noensinne har hatt fysisk arbeid. Statens Vegvesen vil stå for avviklingen – og lisensjegere for selve avlivingen.

– Når er dere klare.

– Vi har allerede kjørt noen øvelser, så vi kan starte når som helst. Bortsett fra på fredager.

– Hva er galt med fredager?

– Det viser seg at ingen fra eliten jobber da.